24-vuotias suomalainen Dota 2 -pelaaja Jesse ”JerAx” Vainikka on voittanut joukkueensa kanssa miljoonan dollarin pääpalkinnon Bostonista pelatusta jättiturnauksesta.

Eurooppalaisessa OG-joukkueessa Dota 2:sta pelaava 24-vuotias suomalaistähti Jesse ”JerAx” Vainikka kaatoi joukkueensa kanssa kolmen miljoonan dollarin The Boston Major 2016 -turnauksen finaalissa kreikkalaisen AD Finem -joukkueen 3–1-lukemin.

OG ja Vainikka olivat paras viidestä -sarjana pelatun finaalin kaksi ensimmäistä peliä täysin ylivoimainen. Eurooppalaisjoukkueella oli 2–0-tilanteessa mahdollisuus varmistaa mestaruus, mutta kreikkalaisjoukkue kavensi tilanteen 1–2:een huimat 80 minuuttia kestäneen pelin päätteeksi.

Neljäs peli ei ollut edellisen kaltainen minimaraton, vaan OG varmisti joukkueen historian kolmannen Major-mestaruuden ylivoimaisella voitolla ja 3–1-kokonaistuloksella.

Syksyllä OG:n kokoonpanoon liittyneelle Vainikalle mestaruus oli uran ensimmäinen Major-turnauksesta. Joukkueen voittosumma miljoona dollaria on myös hänen uransa suurin turnausvoitto koskaan.

Vainikan turnaustienestit uralta ovat nyt yli 600 000 dollaria, sillä ennen Bostonia hän oli ansainnut turnauksista reilut 400 000 dollaria.

The Boston Major 2016 -loppusijoitukset

Reilun viikon kestäneessä turnauksessa nähtiin useita yllätyksiä, joista suurin oli kreikkalaisen AD Finemin finaalipaikka. Kreikkalaisjoukkue todisti kertaheitolla kuuluvansa maailman eliittiin.

Hallitsevan maailmanmestarin Wings Gamingin suoritus turnauksessa oli myös pienoinen yllätys: joukkue tippui heti pudotuspelien avauskierroksella. Wings hävisi turnauksen toiselle ennakkosuosikille Evil Geniusesille.

EG voitti Wingsin jälkeen vielä toisen ennakkosuosikin, kun venäläinen Virtus.pro-joukkue sai köniin yhdysvaltalaisjätiltä. EG:n matka turnauksessa päättyi välieriin OG:ta vastaan.

Dota 2:n seuraava Major-turnaus pelataan ensi vuoden huhtikuun lopulla Kiovassa, Ukrainassa.